Mynen fruntlyken grudt myt normoghen alletyd stedes thovorn. Erszamen und wolwyszen leven heren borghermeister und radtmanne der stad Revall. Juwer ersamheyt samptlyck gheleve tho wethen, dat yck hebbe myne buer ghesandt in juwe stadt, als nomptlik Jacob Rover und Jochym Wynrych, umme welke guder und wa&#x0364;r to vorkopende. Deme denne szo nycht scheen en magh und deme mynen vorboden myt nemande offt nemant myt ohne tho kopslaghende sunder sodane ghoder tho boswerende, dat vor mynen tyden tho Wyborch neynem heren wedervaren offt gheweygert isz, sunder my nu und ock in eretyden ghescheen ysz. Des yck my denne to juwer ersamheyt eyne sodane ungunst nycht vorseen offt thoghetruwet hadde. Is derhalven myn bogher und fruntlyke bede tho juwer ersamheyt, eyn sodan als vorgherort ys wyllen thorugghe legghen und de myne myt mynen ghoderen nycht bosweren und sze kopen und vorkopen laten ghelick eynem anderen, wente de ghodere ick dar nu hebbe und sendende weorde (!), my proppere thohoren und sze wol botalt hebbe. Des yck my genslyck tho juwer ersamheyt vorsee. Weret over sake eyn sodan nicht scheen en magh, moyt ick eynen anderen wech soken und radt vinden wue ick kann. Hyrinne noch juwe ersamheyt dat beste wert schynen lathen, vorsie ick my genslyck als tho mynen ghetruwen naberen. Hyrmede juwe ersamheyt deme almechtigen tho langen tiden salich und ghesundt bevolen. Gheschreven tho Wyborgh ame mydweken negest na assumptionis Marie virginis anno 1500 und 6. Eryck Tursszen, ryttere. Adress: Den erszamen borgermesteren und radhmanne der stadt Revall, mynen bsunderen ghetruwen naboren fruntliken ghescreven.